
I SKYRIUS
BEDROSIOS NUOSTATOS
1.    Panevėžio Mykolo Karkos pagrindinės mokyklos mokymosi pagalbos teikimo mokiniui, nepasiekusiam patenkinamo pasiekimų lygmens pasiekimų patikrinimuose, tvarkos aprašas (toliau –Aprašas) reglamentuoja mokymosi pagalbos teikimo tvarką mokiniams, įgijusiems pradinį išsilavinimą ir besimokantiems pagal pagrindinio ugdymo programos pirmąją dalį, bet nepasiekusiems patenkinamo pasiekimų lygio Nacionaliniuose mokinių pasiekimų patikrinimuose (toliau – NMPP).
2.  Tvarkos aprašas parengtas vadovaujantis 2025–2026 ir 2026–2027 mokslo metų pradinio, pagrindinio ir vidurinio ugdymo programų bendrųjų ugdymo planu (toliau – Bendrieji ugdymo planai). 
3. Tvarkos aprašo tikslas – nustatyti mokymosi pagalbos teikimo mokiniams, nepasiekusiems patenkinamo pasiekimų lygmens Pasiekimų patikrinimuose, tvarką.
4.   Tvarkos apraše vartojamos sąvokos atitinka Lietuvos Respublikos švietimo įstatyme ir Bendruosiuose ugdymo planuose vartojamas sąvokas.

II SKYRIUS
MOKYMOSI PAGALBOS TEIKIMO ORGANIZAVIMAS
5.  Mokykla sudaro sąlygas kiekvienam mokiniui, nepasiekusiam patenkinamo pasiekimų lygmens NMPP, gauti mokymosi pagalbą (toliau – mokymosi pagalba).
6.   Reikiama pagalba mokiniui teikiama mokykloje organizuojant konsultacijas to dalyko(-ų), kurio(ių) mokinys nepasiekė patenkinamo pasiekimų lygmens.
7.   Konsultacijos trukmė yra ne trumpesnė nei vienos pamokos trukmė.
8. Kiekvienam mokiniui skiriama ne mažiau kaip 20 konsultacijų. Konsultacijos organizuojamos ne pamokų metu. Jos gali būti vykdomos intensyviai, t. y. išdėstant jas per kelis mėnesius arba išdėstant jas tam tikru periodiškumu per visas ugdymo dienas.
9.  Konsultacijos teikiamos ne didesnėse kaip 5 mokinių grupėse. Jei mokinys nedalyvauja paskirtose konsultacijose, apie tai direktoriaus pavaduotojas ugdymui informuoja tėvus (globėjus, rūpintojus). Mokinio praleistos be pateisinamos priežasties konsultacijos nėra kompensuojamos.
10. Jeigu mokinys NMPP nepasiekė kelių vertintų dalykų patenkinamo pasiekimų lygmens, reikalinga mokymosi pagalba skiriama kiekvienam dalykui atskirai.
11. Direktoriaus pavaduotojas ugdymui su mokiniais, kuriems skiriamos konsultacijos, suderina tvarkaraštį, patvirtintą mokyklos direktoriaus, nurodo patalpą, kurioje vyks konsultacijos.
12. Konsultacijas gali teikti patenkinamo pasiekimų lygmens pasiekimų patikrinime nepasiekusį mokinį mokęs mokytojas ar kitas to dalyko mokyklos mokytojas.
13. Mokytojas, prieš pradėdamas teikti konsultacijas, turi susipažinti su mokinių NMPP rezultatais (ataskaita) ir, aptaręs mokymosi spragas su kiekvienu mokiniu, parengia kiekvieno mokinio individualų mokymosi pasiekimų gerinimo planą, kuriame numato bendrą konsultacijų skaičių, konsultacijų temas ir trukmę, įvardina mokiniui būtinas atlikti užduotis, jų vertinimą. Su mokinio individualiu mokymosi pasiekimų gerinimo planu ir konsultacijų tvarkaraščiu mokytojas supažindina mokinio tėvus (globėjus, rūpintojus).
14.  Mokymosi pagalbą koordinuoja direktoriaus pavaduotojas ugdymui.

III SKYRIUS
APMOKĖJIMAS UŽ KONSULTACIJAS, KONSULTACIJŲ DIENYNO     PILDYMAS

15. Mokytojams už konsultacijas apmokama, vadovaujantis Lietuvos Respublikos darbo kodekso ir Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nuostatomis, atsižvelgiant į mokytojo darbo valandų, susijusių su mokinių konsultacijomis, skaičių, į kurį įskaičiuojamos kontaktinės valandos ir valandos ugdomajai veiklai planuoti, pasiruošti pamokoms ir mokinių mokymosi pasiekimams vertinti, Panevėžio Mykolo Karkos pagrindinės mokyklos apmokėjimo sistema, patvirtintos direktoriaus 2024 m. vasario 26 d. įsakymu Nr. VĮ-85.
IV SKYRIUS
BAIGIAMOSIOS NUOSTATOS
16. Tvarkos aprašas gali būti keičiamas atsižvelgiant į pasikeitusius teisės aktus ir aplinkybes.
17. Tvarkos aprašas skelbiamas mokyklos interneto svetainėje – www.mkarkos.lt 
______________________________

